domestisere
Store norske leksikon,Teknologi og industri,Landbruk,Husdyr,Husdyravl
Domestisere er å forandre ville dyr og planter til husdyr og nytteplanter gjennom genetiske endringer. Disse endringene skjer gjennom en kombinasjon av tilpasninger til klima- og naturendringer (naturlig utvalg), plutselige genetiske endringer i arvematerialet (mutasjoner) samt menneskelig utvelgelse av dyr og planter med egenskaper tilpasset menneskenes behov. I de mer enn 12 000 år siden domestiseringen av husdyr startet er det utviklet en stor variasjon av typer og senere husdyrraser på basis av hvilke dyr som lot seg temme. For mange arter er det en relativt smal genetisk base som er utgangspunktet for dagens husdyrraser.
Domestisering av dyr Domestiseringen har ført til at husdyrrasene er under menneskenes kontroll. Likevel er det stor variasjon i hvor tamme ulike raser er. Menneskene har valgt dyr på ulike kriterier, først og fremst individer som tålte, aksepterte eller likte å være nær folk. Senere i domestiseringen har mennesket valgt dyr ut fra ulike menneskelige behov. For eksempel er storfeet brukt som trekkdyr, som gjødselprodusent, og i de senere generasjoner til kjøtt- og melkeproduksjon. Domestiseringen har gitt større variasjon også i ytre trekk som farge, størrelse og typer mellom rasene, men større likhet innen rasene. Noen typiske endringer er for eksempel at ville arter i større rad har kamuflasjefarger, mens domestiserte dyr ikke trenger den type beskyttelse. For kjøttproduserende arter har ofte domestisering og senere menneskelig utvalg ført til mindre framparter og større bakparter. Et eksempel på dette er forskjellen på villsvin og tamsvin (gris). Mens villsvinet har omtrent 70 prosent av kroppsmassen i framparten, har en typisk moderne svinerase rundt 70 prosent av kroppsmassen i bakparten. Nyere forskning viser også at hjernen til de domestiserte dyra er mindre i forhold til kroppsvekt enn for de ville slektningene. Les mer i Store norske leksikon avl husdyr naturlig utvalg Litteratur Hall, Sephen J. G. Livestock Biodiversity. Kapittel 1 "The nature of livestock biodiversity. Blackwell Publishing 2004. ISBN 0-632-05499-9. Johansson, I. 1953. Domestikation och domistikationsförändringar. Kap. 1 i "Husdjursraserna. Internordisk handbok for landbruksundervisningen og den praktiske husdyravlen. Stockholm, Oslo 1953.